ดอลล์แข็งค่ารับยอดขายบ้านสหรัฐฯพุ่งแรง
สกุลเงินดอลลาร์สหรัฐแข็งค่าขึ้นเมื่อเทียบกับยูโร ในการซื้อขายที่ตลาดนิวยอร์กเมื่อคืนนี้ (24 พ.ค.) หลังสหรัฐเปิดเผยยอดขายบ้านใหม่ที่แข็งแกร่งเกินคาด
25 พ.ค. 2559

สำนักข่าวอินโฟเควสท์รายงานว่า ค่าเงินยูโร (24 พ.ค.) อ่อนค่าลงเมื่อเทียบดอลลาร์สหรัฐ ที่ระดับ 1.1148 ดอลลาร์สหรัฐ จากระดับ 1.1223 ดอลลาร์สหรัฐ ขณะที่เงินปอนด์เพิ่มขึ้นแตะระดับ 1.4635 ดอลลาร์สหรัฐ จากระดับ 1.4482 ดอลลาร์สหรัฐ ส่วนดอลลาร์ออสเตรเลียลดลงแตะระดับ 0.7176 ดอลลาร์สหรัฐ จากระดับ 0.7224 ดอลลาร์สหรัฐ
ดอลลาร์สหรัฐแข็งค่าขึ้นเมื่อเทียบเยนที่ระดับ 110.00 เยน จากระดับ 109.20 เยน และเพิ่มขึ้นเมื่อเทียบฟรังก์สวิส ที่ระดับ 0.9928 ฟรังก์ จากระดับ 0.9894 ฟรังก์ ในขณะที่ขยับขึ้นเมื่อเทียบดอลลาร์แคนาดาที่ระดับ 1.3146 ดอลลาร์แคนาดา จากระดับ 1.3133 ดอลลาร์แคนาดา
ดอลลาร์ปรับตัวเพิ่มขึ้นหลังจากกระทรวงพาณิชย์สหรัฐรายงานว่า ยอดขายบ้านใหม่ในสหรัฐพุ่งขึ้นแตะระดับสูงสุดในรอบกว่า 8 ปีในเดือนเม.ย. ขณะที่ราคาบ้านดีดตัวแตะระดับสูงสุดเป็นประวัติการณ์ ทั้งนี้ กระทรวงระบุว่า ยอดขายบ้านใหม่พุ่งขึ้น 16.6% ในเดือนเม.ย. สู่ระดับ 619,000 ยูนิต ซึ่งเป็นระดับสูงสุดนับตั้งแต่เดือนม.ค.2008  นอกจากนี้ การพุ่งขึ้น 16.6% ในเดือนเม.ย. ยังเป็นการปรับตัวขึ้นมากที่สุดนับตั้งแต่เดือนม.ค.1992
ด้านนักวิเคราะห์คาดการณ์ก่อนหน้านี้ว่า ยอดขายบ้านใหม่เพิ่มขึ้นสู่ระดับ 523,000 ยูนิตในเดือนเม.ย. ส่วนยอดขายบ้านใหม่เดือนมี.ค.ได้รับการปรับเพิ่มขึ้นสู่ระดับ 531,000 ยูนิต จากเดิมที่ 511,000 ยูนิต ข้อมูลดังกล่าวนำไปสู่การคาดการณ์ของตลาดเกี่ยวกับการปรับขึ้นอัตราดอกเบี้ยในเดือนมิ.ย.นี้